ผู้สมัคร ส.ส.ลงพื้นที่หาเสียงในกทม.
 คุณหญิงกัลยา โสภณพนิช ผู้สมัคร ส.ส.บัญชีรายชื่อ พรรคประชาธิปัตย์ เปิดตัวผู้สมัคร ส.ส.หญิงรวม 61 คน ลงรับเลือกตั้งในทุกภาคส่วน พร้อมนโยบายส่งเสริมให้เพศหญิงได้รับโอกาสต่างๆ เทียบเท่าเพศชาย มีทัศนคติและความสามารถพึ่งพาตนเองได้ มีคุณภาพชีวิตที่ดีและการต่อต้านความรุนแรงกับเพศหญิง ส่วนกลุ่มว่าที่ผู้สมัคร ส.ส.พรรคเพื่อไทยในพื้นที่กรุงเทพมหานคร หาเสียงโดยทางรถไฟและเน้นย้ำถึงการปรับปรุงการบริการรถไฟให้รวดเร็วทันสมัยและมีประสิทธิภาพรองรับด้านขนส่งมวลชนมากขึ้น ขณะเดียวกันได้ตั้งข้อสังเกตถึงว่าที่ผู้สมัครหลายพรรคการเมืองที่ขึ้นป้ายหาเสียงทั้งที่ยังไม่ได้สมัครรับเลือกตั้งอาจจะเข้าข่ายการได้เปรียบเสียเปรียบทางการเมือง ขณะที่นายชูวิทย์ กมลวิศิษฎ์ หัวหน้าพรรครักประเทศไทย เปิดแถลงข่าวบริเวณสถานีรถไฟฟ้าแอร์พอร์ตเรลลิงก์ ย่านมักกะสัน ตั้งข้อสังเกตถึงการบริหารงานที่ไร้ประสิทธิภาพ โดยเสนอแนวทางการแก้ไขในการพัฒนาโครงการแอร์พอร์ตเรลลิงค์ โดยให้เอกชนมาเป็นผู้บริหารจัดการเพื่อความสะดวกในการให้บริการ ส่วนนายสุวิทย์ คุณกิตติ หัวหน้าพรรคกิจสังคม เป็นประธานอบรมผู้สมัคร ส.ส.เขตในพื้นที่กรุงเทพฯ ทั้ง 33 เขต โดยคาดหวังในตัวผู้สมัครของพรรคที่เป็นคนรุ่นใหม่มีความสามารถหลายด้าน และมุ่งแก้ปัญหาในพื้นที่กรุงเทพฯอย่างแท้จริง พร้อมเน้นนโยบายแก้ปํญหาปากท้องและเศรษฐกิจ นำหน้านโยบายการปรองดอง ส่วนการจัดสรรผู้สมัครลงรับเลือกตั้งทั่วประเทศของพรรคกิจสังคม นายสุวิทย์ ยอมรับว่าเพิ่งแล้วเสร็จไปร้อยละ 60 โดยต้องใช้เวลาอีก 1-2 วันจึงจะลงตัว
 ว่าที่ผู้สมัคร ส.ส.พรรคเพื่อไทยในพื้นที่กรุงเทพฯลงพื้นที่หาเสียงเน้นย้ำถึงการปรับปรุงการบริการรถไฟ ขณะที่พรรคกิจสังคมอบรมผู้สมัคร ส.ส.เขตในพื้นที่กรุงเทพฯ ทั้ง 33 เขต
กทม.,หาเสียง